Έκθεση: Ανεπαρκής η πρόοδος στο Ιράκ
οι ΗΠΑ θα μπορούσαν να νικήσουν δηλώνει ο πρόεδρος Μπούς
Ο Πρόεδρος Μπους εξέφρασε την πεποίθηση ότι οι Ηνωμένες Πολιτείες μπορούν ακόμα και τώρα να κερδίσουν τον πόλεμο στο Ιράκ, παρά την μέχρι στιγμής έλλειψη προόδου σε βασικές πτυχές της ολικής προσπάθειας. Μιλώντας λίγο μετά την δημοσιοποίηση σχετικής έκθεσης που είχε ζητήσει το Κογκρέσο απ’ την κυβέρνηση για το θέμα του Ιράκ, ο Πρόεδρος Μπους δήλωσε ότι δεν τον εκπλήσσει το γεγονός ότι αργεί να σημειωθεί πρόοδος στο Ιράκ και επεσήμανε βελτιώσεις σε θέματα ασφάλειας, ενώ ζήτησε απ’ το Κογκρέσο και τον Αμερικανικό λαό να δώσουν χρόνο στην τρέχουσα στρατηγική του. Η έκθεση αντικατοπτρίζει ικανοποιητική πρόοδο σε 8 από τους 18 τομείς που εξετάστηκαν, μη ικανοποιητική πρόοδο σε 8 άλλους τομείς και ανάμικτα αποτελέσματα στους υπόλοιπους 2 τομείς. Η έκθεση επισημαίνει ότι ελάχιστη μόνον πρόοδος έχει σημειωθεί σε βασικά πολιτικά θέματα όπως ο καταμερισμός των εσόδων από τις εξαγωγές πετρελαίου και η πολιτική συμφιλίωση. Ο Ρεπουμπλικανός Γερουσιαστής, Τζον Γουώρνερ, πρωτοβουλία του οποίου ήταν το αίτημα για την σύνταξη της έκθεσης, δήλωσε ότι οι εκτιμήσεις δείχνουν ανικανότητα της Ιρακινής κυβέρνησης να ηγηθεί με τρόπο αντάξιο των «θυσιών των Αμερικανικών δυνάμεων». Στο μεταξύ, η Αμερικανική Βουλή των Αντιπροσώπων ενέκρινε νομοσχέδιο που προβλέπει την αποχώρηση των περισσότερων μάχιμων αμερικανικών δυνάμεων από το Ιράκ μέχρι την 1η Απριλίου 2008. Το αποτέλεσμα της σχετικής ψηφοφορίας στην ελεγχόμενη από το Δημοκρατικό Κόμμα Βουλή των Αντιπροσώπων ήταν 223 ψήφοι υπέρ του νομοσχεδίου έναντι 201 εναντίον του. Το μέτρο ζητά να αρχίσει η σταδιακή αποχώρηση των Αμερικανικών δυνάμεων από το Ιράκ μέσα σε 120 ημέρες από την έγκρισή του σε νόμο. Επίσης απαιτεί από τον Πρόεδρο Μπους να ενημερώνει το Κογκρέσο σχετικά με οτιδήποτε αμερικανικές δυνάμεις προτίθεται να διατηρήσει στο Ιράκ για περιορισμένες δραστηριότητες, όπως η εκπαίδευση των Ιρακινών στρατευμάτων και η προστασία διπλωματών. Αυτή είναι η δεύτερη φορά που η Βουλή ενέκρινε συγκεκριμένο χρονοδιάγραμμα για την απαγκίστρωση των Αμερικανικών δυνάμεων από το Ιράκ. Ο Πρόεδρος Μπους είχε ασκήσει βέτο στο προηγούμενο νομοσχέδιο που ενέκριναν νωρίτερα φέτος η Βουλή και η Γερουσία συνδέοντας την χορήγηση των κονδυλίων για την επιχείρηση στο Ιράκ με χρονοδιάγραμμα για τον τερματισμό της.